মুখ্যমন্ত্রী হিসেবে পাঁচ বছরের মেয়াদ শেষ করতে চলেছেন মমতা বন্দ্যোপাধ্যায়। পর পর দু’বার তিনি রাজ্যের মুখ্যমন্ত্রীর পদে বসবেন কি না, তা ১৯ মে জানা যাবে। বিরোধী জোটের আক্রমণ, নির্বাচন কমিশনের কড়াকড়ি, সারদা, নারদ, উড়ালপুল— দ্বিতীয়বার মুখ্যমন্ত্রী হওয়ার পথে মমতার সামনে একাধিক অস্বস্তি। কিন্তু ভারতের বিভিন্ন রাজ্যের মহিলা মুখ্যমন্ত্রীদের তালিকায় কি একবারও চোখ বুলিয়েছেন তৃণমূলনেত্রী? মায়াবতী, জয়ললিতার মতো দু’একজন একাধিকবার মুখ্যমন্ত্রী হয়েছেন ঠিকই, কিন্তু পর পর দু’বার মুখ্যমন্ত্রী হয়েছেন, এমন মহিলা রাজনীতিবিদের সংখ্যা নেহাতই হাতেগোনা। তা ছাড়া জয়ললিতার মতো মুখ্যমন্ত্রীকে দুর্নীতির অভিযোগেই ক্ষমতা হারাতে হয়েছে। ফলে, এ দেশের মহিলা মুখ্যমন্ত্রীদের অতীত রেকর্ড কিন্তু মমতার অস্বস্তি বাড়াতে বাধ্য।
সুচেতা কৃপলানি- উত্তর প্রদেশের প্রথম মহিলা মুখ্যমন্ত্রী। ভারতের কোনও অঙ্গরাজ্যের প্রথম মহিলা মুখ্যমন্ত্রীও তিনিই। পদে ছিলেন ১৯৬৩ থেকে ১৯৬৭ পর্যন্ত। তার পরে আর মুখ্যমন্ত্রী হননি।
নন্দিনী সতপতি- ওড়িশার প্রথম মহিলা মুখ্যমন্ত্রী। প্রথম দফায় মুখ্যমন্ত্রী ছিলেন ১৯৭২-এর জুন থেকে ১৯৭৩-এর মার্চ পর্যন্ত। কংগ্রেসের হয়ে দ্বিতীয় দফায় মুখ্যমন্ত্রী ছিলেন ১৯৭৪-এর মার্চ থেকে ১৯৭৬-এর ডিসেম্বর পর্যন্ত। অর্থাৎ, দু’দফা মিলিয়ে পাঁচ বছরও পদে থাকতে পারেননি। 
শশীকলা কাকোদকড়- গোয়ার প্রথম এবং একমাত্র মহিলা মুখ্যমন্ত্রী। ক্ষমতায় ছিলেন ১৯৭৩ থেকে ১৯৭৯। মহারাষ্ট্রবাদি গোমন্তক পার্টির সরকারের মুখ্যমন্ত্রী ছিলেন তিনি।
সইদা আনওয়েরা তইমুর- অসমের প্রথম এবং একমাত্র মহিলা মুখ্যমন্ত্রী। কংগ্রেস সরকারের হয়ে ক্ষমতায় আসেন। কিন্তু একবারই মুখ্যমন্ত্রী পদে ছিলেন। তাও মাত্র ছ’মাসের জন্য। ১৯৮০-র ডিসেম্বর থেকে ১৯৮১-র জুন মাস পর্যন্ত মুখ্যমন্ত্রী পদে ছিলেন তিনি।
জানকি রামচন্দ্রন- ভি এন জানকি নামেও তামিলনাড়ুর এই অভিনেত্রী রাজনীতিক সমান জনপ্রিয় ছিলেন। এম জি রামচন্দ্রনের মৃত্যুর পরে তিনি এআইডিএমকে সরকারের মুখ্যমন্ত্রী হন। কিন্ত মাত্র ২৪ দিনের জন্য মুখ্যমন্ত্রী ছিলেন জানকি। ১৯৮৯ সালে তাঁর দল নির্বাচনে হেরে যায়। এর পরে রাজনীতিই ছেড়ে দেন জানকি।
জয়ললিতা- মোট পাঁচবার তামিলনাড়ুর মুখ্যমন্ত্রী হয়েছেন। কিন্তু জয়ললিতা আর বিতর্ক সমার্থক। ১৯৯১ সালে প্রথমবার মুখ্যমন্ত্রী হন জয়ললিতা। মুখ্যমন্ত্রী থাকাকালীন ১৯৯৫ সালে তাঁর ছেলের বিয়েতে বিপুল খরচ নিয়ে বিতর্ক জড়ান। ১৯৯৬ সালের নির্বাচনে ভরাডুবি হয় জয়ললিতা এবং তাঁর দলের। জয়ললিতা নিজে হারেন, আর তাঁর দল এআইডিএমকে ১৬৮ আসনের মধ্যে মাত্র চারটি আশন পেয়েছিল। ১৯৯৬ সালেই কালার টিভি দুর্নীতিতে জেলে যেতে হয় তাঁকে। ২০০১ সালে ফের মুখ্যমন্ত্রী হন জয়া। কিন্তু দুর্নীতির মামলা চলায় তাঁকে ছ’মাসের মধ্যেই তাঁকে ইস্তফা দিতে হয়। ফের ২০০৩ সালে মুখ্যমন্ত্রী হন জয়ললিতা। ২০০৬ সালে আবারও হারেন। ২০১১ সালে ফের ক্ষমতায় এলেও ২০১৪ সালে আয় বহির্ভূত সম্পত্তির মামলাতেও জেলে যেতে হয় তাঁকে। এমনকী, মুখ্যমন্ত্রিত্বও ছাড়তে হয়। ২০১৫ সালে মে মাসে ফের মুখ্যমন্ত্রী হিসেবে শপথ নিয়েছেন। তিন বার ভোটে জিতে পাঁচবার মুখ্যমন্ত্রী হয়েছেন। কিন্তু কোনওবারই পর পর দু’বার নির্বাচনে জিতে মুখ্যমন্ত্রী হতে পারেননি। আর দুর্নীতির বিভিন্ন অভিযোগ তো রয়েইছে। ঠিক যেমন মমতা বন্দ্যোপাধ্যায়ের দলের সঙ্গে সারদা, নারদ, উড়ালপুল— বিভিন্ন দুর্নীতির অভিযোগ জড়িয়ে গিয়েছে। এবারেও মমতার মতো জয়ারও ভাগ্য নির্ধারণ হবে।
মায়াবতী- চারবার উত্তরপ্রদেশের মুখ্যমন্ত্রী হয়েছেন। তার মধ্যে ২০০৭ থেকে ২০১২— একবারই পুরো মেয়াদ মুখ্যমন্ত্রী পদে থাকতে পেরেছেন। প্রথমবার মুখ্যমন্ত্রী ছিলেন ১৯৯৫-এর জুন থেকে ১৯৯৫-এর অক্টোবর পর্যন্ত। এর পরে ১৯৯৭-এর মার্চ থেকে ১৯৯৭-এর সেপ্টেম্বর। এবং ২০০২-এর মে থেকে ২০০৩-এর অগস্ট। তাঁর জন্মদিনের জন্য অর্থসংগ্রহ, আয় বহির্ভূত সম্পত্তি এবং নিজের মূর্তি তৈরির মতো একাধিক বিতর্কে জড়িয়েছেন মায়াবতী। এবং ময়াবাতীও পর পর দু’বার মুখ্যমন্ত্রী হতে পারেননি।
রাজিন্দর কউল ভট্টাল- ১৯৯৬-এর জানুয়ারি থেকে ১৯৯৭-এর ফেব্রুয়ারি পর্যন্ত পঞ্জাবের মুখ্যমন্ত্রী ছিলেন। কিন্তু ১৯৯৭ সালে কংগ্রেস নির্বাচেন হেরে যায়। ফলে তাঁর আর দ্বিতীয়বার মুখ্যমন্ত্রী হতে পারেননি।
রাবড়ি দেবী- ১৯৯৭ থেকে ২০০৫ পর্যন্ত বিহারের মুখ্যমন্ত্রী ছিলেন। কারণ গ্রেফতারি পরোয়ানা জারি হওয়ায় বাধ্য হয়ে স্ত্রীকে মুখ্যমন্ত্রী করেন লালু। একে রাবড়ি দেবী নিরক্ষর। তার উপরে রাজনীতির অভিজ্ঞতা ছিল না। ফলে, তাঁকে মুখ্যমন্ত্রী করায় প্রবল সমালোচনা হয়। ২০০০ সালে ফের মুখ্যমন্ত্রী হন রাবড়ি।
সুষমা স্বরাজ- ১৯৯৮ সালে মাত্র ৫১ দিনের জন্য বিজেপি-র হয়ে দিল্লির মুখ্যমন্ত্রী হন। কিন্তু ১৯৯৮-এর ডিসেম্বরেই বিজেপি নির্বাচনে পরাজিত হয়ে ক্ষমতা হারায়। সুষমাও আর মুখ্যমন্ত্রী হতে পারেননি।
শীলা দীক্ষিত- মহিলা মুখ্যমন্ত্রীদের মধ্য একমাত্র শীলা দীক্ষিতই একটানা দীর্ঘদিন মুখ্যমন্ত্রী ছিলেন। ১৯৯৮ থেকে ২০১৩ পর্যন্ত দিল্লির মুখ্যমন্ত্রী ছিলেন শীলা। 
উমা ভারতী- ২০০৩ সালের অগস্টে মধ্যপ্রদেশের মুখ্যমন্ত্রী হন উমা। কিন্তু কয়েকমাসের মধ্যেই হুবলি দাঙ্গা সংক্রান্ত গ্রেফতারি পরোয়াণা জারি হওয়ায় ইস্তফা দিতে হয় তাঁকে। মাত্র ২৫৯ দিন মুখ্যমন্ত্রী ছিলেন তিনি।
বসুন্ধরা রাজে সিন্ধিয়া- ২০০৩ সালে প্রথমবার রাজস্থানের মুখ্যমন্ত্রী হন বসুন্ধরা। কিন্তু ২০০৮ সালের নির্বাচেন পরাজিত হয় বিজেপি। ফের ২০১৩-য় ক্ষমতায় ফেরে বিজেপি। আবার মুখ্যমন্ত্রী হন বসুন্ধরা।
এ ছাড়া গুজরাটের আনন্দিবেন পটেল এবং জম্মু-কাশ্মীরে মেহেবুবা মুফতি এই প্রথমবার মুখ্যমন্ত্রী হয়েছেন। মুখ্যমন্ত্রী হিসেবে এখনও কোনও নির্বাচনের মুখোমুখি তাঁদের হতে হয়নি। অর্থাৎ, একমাত্র দিল্লির শীলা দীক্ষিতকে দেখেই কিছুটা ভরসা পেতে পারেন বাংলার মমতা বন্দ্যোপাধ্যায়।
আরও পড়ুন
শেষবেলায় উল্টো সুরে ত্বহা সিদ্দিকি। তৃণমূলের চাপ বাড়াল ফুরফুরা